MDC Mutambara Inoti GPA Ngaivandudzwe
MDC neZANU-PF hadzisi kuwirirana panyaya yekuwedzera nguva yechibvumirano.
Vatungamiri veZANU-PF nezvikwata zviviri zveMDC pamwe nevakatungamira mukuumbwa kwechibvumirano chekuvaka hurumende yemubatanidzwa vari kuzeya nyaya yekuti pavandudzwe chibvumirano cheGPA panyaya yekuti vasakwikwidzane musarudzo kwegore rose kubva zvakanyoreranwa chibvumirano ichi muna Gunyana gore rapera. Vamwe vanonzi vari kudawo kuti mapato abvumirane kuti hurumende iyi igare kwemakore mashanu. Pari zvino pane zvigaro zvinopfuura gumi nezvishanu mudare reparamende re House of Assembly nemudare repamusoro reseneti zvisina vanhu. Vechikwata cheMDC inotungamirwa naVaArthur Mutambara ndivo vari pamberi panyaya yekuvandudza chibvumirano ichi. Munyori mukuru wechikwata ichi, VaWelshman Ncube, vabvuma kuti hurukuro dzekuvandudza chibvumirano dziri kuenderera mberi. Asi muZANU-PF neMDC inotungamirwa naVaMorgan Tsvangirai hamuna kuwirirana pakuti poitwa sei nenyaya iyi. Gurukota rinoshanda muhofisi yemutungamiri wenyika, VaGorden Moyo, vanoti vari kuda kutevedza mutemo uripo, kwete kuramba vachingochinja zvinhu zvakabvumiranwa kare. VaDewa Mavhinga igweta rinorwira kodzero dzevanhu. VaMavhinga vanoti sarudzo hadzifanire kumira kuitwa asi kuti vakuri vezvematongerwo enyika vanofanirwa kutaura pamusoro pekupedza mhirizhonga inoitika munguva yesarudzo. Dzimwe Nhau Kubva kuStudio7...